text: 23. juli går det løs
  08 juli 2015 kl. 15.06
  Konflikten mellem fagbevægelsen og Ryanair optrappes nu. 23. juli går det løs i Billund.
  Serviceforbundet og Ryanair mødtes igen i dag, hvor de skulle forsøge at finde en løsning på den konflikt, som parterne er havnet i. Men det lykkedes ikke at blive enige om en overenskomst, og dermed optrappes konflikten.
  LO udsender nu endnu en sympatikonfliktvarsel, hvilket betyder at også lufthavnene i Billund og Aarhus vil blive omfattet af konflikten. Det siger LO's næstformand, Lizette Risgaard.
  - LO's medlemsforbund har nu besluttet at gå den vej, som Arbejdsretten har givet grønt lys til, for at få en overenskomst. Det vil sige, at nu bliver der sendt sympativarsler ud. Sympatihandlingerne vil træde i kraft i Billund og Aarhus 23. juli, siger hun.
  